***Αθήνα, 22 Απριλίου 2025***

**ΔΕΛΤΙΟ ΤΥΠΟΥ**

**ΚΕΕΕ: Η υπεραπόδοση τους πλεονάσματος πρέπει να επιστρέφει στην κοινωνία**

**Πρόεδρος ΚΕΕΕ, Γ. Βουτσινάς: «Κάθε μέτρο ενίσχυσης της μικρομεσαίας τάξης μας βρίσκει σύμφωνους. Οι επιχειρηματίες της χώρας υποστηρίζουμε συνεχώς ότι η κοινωνία πρέπει να συμβαδίζει με την αγορά και η αγοραστική δύναμη των Ελλήνων να αυξάνεται»**

Η Κεντρική Ένωση Επιμελητήριων Ελλάδος θεωρεί ότι η υπεραπόδοση των φόρων με ετήσια αύξηση στα δημόσια έσοδα κατά 10,6% και η συνέχιση -και το πρώτο δίμηνο του έτους- της ενίσχυσης των δημόσιων ταμείων με έσοδα κυρίως από φόρους **πρέπει να αποδίδονται στην κοινωνία και το ελληνικό επιχειρείν**. Δεδομένης της επιβολής δασμών στην ΕΕ από τις ΗΠΑ, κρίνεται ακόμη **πιο σημαντική η συνετή δημοσιονομική διαχείριση αλλά και η αποτελεσματική αξιοποίηση των πόρων του Ταμείου** **Ανάκαμψης και Ανθεκτικότητας, με δίκαιη και ισόρροπη κατανομή στις επιχειρήσεις όλης της χώρας**. Τα μόνιμα και δομικά μέτρα τα οποία ανακοίνωσε ο πρωθυπουργός, με νέους πόρους που κατευθύνονται στη μείωση του προβλήματος της στέγης, με την επιστροφή ενός ενοικίου, με ενίσχυση των χαμηλοσυνταξιούχων, των ατόμων με αναπηρία και των ευαίσθητων κοινωνικών ομάδων με 250€ καθαρά, καθώς και η αύξηση των επενδύσεων κατά 500 εκατ.€ αποτελούν σημαντικά βήματα.

«*Τα οικονομικά μετρά τα οποία ανακοίνωσε ο πρωθυπουργός, ως συνέπεια της υπεραπόδοσης του πλεονάσματος του 2024,* ***έρχονται να στηρίξουν τη μεσαία τάξη και τις ευαίσθητες κοινωνικές ομάδες. Κάθε μέτρο ενίσχυσης της μικρομεσαίας τάξης μας βρίσκει σύμφωνους.*** *Οι επιχειρηματίες της χώρας υποστηρίζουμε συνεχώς ότι η κοινωνία πρέπει να συμβαδίζει με την αγορά και η αγοραστική δύναμη των Ελλήνων να αυξάνεται. Όμως, μη ξεχνάμε ότι* ***τα έσοδα αυτά προέρχονται από την ελεύθερη οικονομία και πρέπει να επιστρέψουν στην Ελληνική αγορά.******Ισχυρή αγορά σημαίνει συνεκτική και δομημένη κοινωνία.*** *Σε κάθε περίπτωση αναμένουμε μέτρα που η ΚΕΕΕ έχει προτείνει και για την ενίσχυση του ελληνικού επιχειρείν*» σημείωσε **ο πρόεδρος της ΚΕΕΕ, Γιάννης Βουτσινάς.**